סטיינוויי

סטיינוויי ובניו הידועה בקצרה בשם סטיינוויי (באנגלית: Steinway & Sons, נהגה: [ˈstaɪnweɪ]) היא חברת פסנתרים גרמנית-אמריקאית, שנוסדה במנהטן ב-1853 על ידי בונה הפסנתרים הגרמני היינריך אנגלהרד סטיינווג (שנודע בהמשך בשמו האמריקאי: הנרי א. סטיינוויי). עם הצלחת החברה וצמיחתה, הקים סטיינוויי מפעל לפסנתרים בעיר ניו יורק שבארצות הברית ולאחר מכן מפעל נוסף בהמבורג שבגרמניה. המפעל ברובע קווינס שבניו יורק, מספק את הפסנתרים ליבשת אמריקה והמפעל בהמבורג מייצר את הפסנתרים לשאר מדינות העולם. סטיינווי ידועה באיכות הפסנתרים שהיא מייצרת ובהמצאות בתחום זה. החברה קיבלה 139 פטנטים רשומים בייצור הפסנתרים, הראשון בהם כבר ב-1857. נתח השוק של החברה בשוק פסנתרי הכנף היוקרתיים עולה באופן עקבי על 80 אחוזים מן השוק. המבקרים טענו כי הדומיננטיות המוחלטת של חברה אחת בשוק חסמה חדשנות והובילה להאחדה של הסאונד המועדף בידי פסנתרנים ברחבי העולם כולו. סטיינוויי משווקת פסנתרים גם בשני מותגים משניים, 'בוסטון' ו'אסקס'. קישורים חיצוניים אתר האינטרנט הרשמי של סטיינוויי (באנגלית) סטיינוויי, ברשת החברתית פייסבוק סטיינוויי, ברשת החברתית X (טוויטר) סטיינוויי, ברשת החברתית אינסטגרם סטיינוויי, ברשת החברתית LinkedIn סטיינוויי, סרטונים בערוץ היוטיוב סטיינוויי, באתר פינטרסט